CELEX: 52003PC0014
Language: da
Date: 2003-01-16
Title: Forslag til Rådets forordning om ændring af forordning (EØF) nr. 2092/91 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler

KOMMISSIONEN FOR DE EUROPÆISKE FÆLLESSKABER
                                                Bruxelles, den 16.01.2003
                                                KOM(2003) 14 endelig
                                                2003/0002 (CNS)
                                    Forslag til
                           RÅDETS FORORDNING
 om ændring af forordning (EØF) nr. 2092/91 om økologisk produktionsmetode for
landbrugsprodukter og om angivelse heraf på landbrugsprodukter og levnedsmidler
                           (forelagt af Kommissionen)
 ---pagebreak---                                  BEGRUNDELSE
1. Rådets forordning (EØF) nr. 2092/91 af 24. juni 1991 om økologisk
   produktionsmetode for landbrugsprodukter og om angivelse heraf på
   landbrugsprodukter og levnedsmidler fastsætter en harmoniseret ramme for
   mærkning, produktion og kontrol af landbrugsprodukter, der er forsynet med eller
   skal forsynes med angivelser, der henviser til den økologiske produktionsmetode.
2. Artikel 2 i forordning (EØF) nr. 2092/91 fastsætter en fællesskabsbeskyttelse af visse
   betegnelser, der anvendes til over for forbrugerne at angive, at et fødevare- eller
   foderprodukt eller dets ingredienser er fremstillet i overensstemmelse med den i
   forordningen omhandlede økologiske produktionsmetode. Beskyttelsen gælder også
   gængse afledninger eller forkortelser af disse betegnelser, uanset om de anvendes
   alene eller sammensat og uanset det anvendte sprog. For at fjerne enhver mulighed
   for misfortolkning med hensyn til beskyttelsens rækkevidde bør nævnte artikel
   ændres.
3. Ifølge artikel 8 i forordning (EØF) nr. 2092/91 er erhvervsdrivende, der producerer,
   tilbereder eller fra tredjelande indfører produkter, der er omfattet af forordningen,
   underlagt den i forordningens artikel 9 omhandlede kontrolordning. I de senere år er
   det sket, at produkter forsynet med angivelser, der henviser til den økologiske
   produktionsmetode, er blevet markedsført uden at være i overensstemmelse med
   nævnte forordnings bestemmelser. Desuden er der for nylig sket forurening med
   herbicider under oplagringen af produkter fra økologisk landbrug. Det er derfor
   nødvendigt at styrke kontrolordningen og at sørge for, at den kommer til at gælde for
   alle erhvervsdrivende i hele produktions- og tilberedningsprocessen.
   Kontrolordningen bør dog ikke gælde for detailhandlere, der ikke foretager nogen
   tilberedning af produktet, og som sælger det direkte til den endelige forbruger i en
   forseglet emballage.
4. Kontrolorganerne og -myndighederne inden for kontrolordningen skal overholde
   tavshedspligten. I betragtning af, at det må sikres, at produktet kan spores, og at
   reglerne for økologisk landbrug overholdes i hele produktions- og
   tilberedningskæden, er det imidlertid nødvendigt at lette udvekslingen af information
   mellem kontrolorganerne eller -myndighederne og mellem disse og de kompetente
   offentlige myndigheder.
5. EF-logoet viser, at produkterne er omfattet af den specifikke kontrolordning. Logoet
   kan også anvendes for produkter indført fra tredjelande, hvor der er foretaget en
   vurdering af et tilsvarende produktionssystem og en lige så effektiv kontrolordning. I
   den henseende anses kontrolforanstaltningerne kun for at være lige så effektive, hvis
   de udføres af et kontrolorgan under tilsyn af de offentlige myndigheder. For
   klarhedens skyld bør forordning (EØF) nr. 2092/91 ændres i overensstemmelse
   hermed.
6. Forslaget har ingen følger for Fællesskabets budget.
                                          2
 ---pagebreak---                                                              2003/0002 (CNS)
                                                 Forslag til
                                     RÅDETS FORORDNING
    om ændring af forordning (EØF) nr. 2092/91 om økologisk produktionsmetode for
  landbrugsprodukter og om angivelse heraf på landbrugsprodukter og levnedsmidler
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 37,
under henvisning til forslag fra Kommissionen1,
under henvisning til udtalelse fra Europa-Parlamentet2, og
ud fra følgende betragtninger:
(1)     Rådets forordning (EØF) nr. 2092/913 fastsætter en harmoniseret ramme for
        mærkning, produktion og kontrol af landbrugsprodukter, der er forsynet med eller skal
        forsynes med angivelser, der henviser til den økologiske produktionsmetode.
(2)     Artikel 2 i forordning (EØF) nr. 2092/91 fastsætter en fællesskabsbeskyttelse af visse
        betegnelser, der anvendes til over for forbrugerne at angive, at et fødevare- eller
        foderprodukt eller dets ingredienser er fremstillet i overensstemmelse med den i
        forordningen omhandlede økologiske produktionsmetode. Denne beskyttelse gælder
        også gængse afledninger eller forkortelser af disse betegnelser, uanset om de anvendes
        alene eller sammensat og uanset det anvendte sprog. For at fjerne enhver mulighed for
        misfortolkning med hensyn til beskyttelsens rækkevidde bør nævnte artikel ændres.
(3)     Forordning (EØF) nr. 2092/91 fastsætter, at erhvervsdrivende, der producerer,
        tilbereder eller indfører produkter fra tredjelande, der er omfattet af forordningen, er
        underlagt en kontrolordning. Produkter forsynet med angivelser, der henviser til den
        økologiske produktionsmetode, er i de seneste år markedsført uden at være i
        overensstemmelse med forordning (EØF) nr. 2092/91. Desuden er der for nylig sket
        forurening med herbicider under oplagringen af produkter fra økologisk landbrug. Det
        er derfor nødvendigt at styrke kontrolordningen og at sørge for, at den kommer til at
        gælde for alle erhvervsdrivende i hele produktions- og tilberedningsprocessen.
        Kontrolordningen bør dog ikke gælde for detailhandlere, der ikke foretager nogen
        tilberedning af produktet, og som sælger det direkte til den endelige forbruger i en
        forseglet emballage.
1
        EFT C … af …, s. …
2
        EFT C … af …, s. …
3
        EFT L 198 af 22.7.1991, s. 1. Forordningen er senest ændret ved Kommissionens forordning (EF)
        nr. 473/2002 (EFT L 75 af 16.3.2002, s. 21).
                                                     3
 ---pagebreak--- (4)     I overensstemmelse med tavshedspligten må kontrolmyndighederne og -organerne
        ikke videregive oplysninger og data, som de kommer i besiddelse af under udførelsen
        af kontrollen. Der bør dog kunne udveksles information mellem
        kontrolmyndighederne og -organerne for at forbedre sporbarheden og sikre
        overholdelse af bestemmelserne i forordning (EØF) nr. 2092/91 i hele produktions- og
        tilberedningsprocessen.
(5)     Da EF-logoet, som viser, at produkterne er omfattet af den specifikke kontrolordning,
        kan anvendes for produkter indført fra tredjelande, bør det for klarhedens skyld
        fastsættes, at der skal gælde tilsvarende kontrolkrav for sådanne produkter.
(6)     Forordning (EØF) nr. 2092/91 bør derfor ændres tilsvarende -
UDSTEDT FØLGENDE FORORDNING:
                                                Artikel 1
I forordning (EØF) nr. 2092/91 foretages følgende ændringer:
1)      Artikel 2 affattes således:
                                               “Artikel 2
          I denne forordning anses et produkt for at være forsynet med angivelser, der henviser
          til den økologiske produktionsmetode, når produktet, dets ingredienser eller
          fodermidler i mærkningen, reklamen eller handelsdokumenter er beskrevet med
          betegnelser, som lader køberen formode, at produktet, dets ingredienser eller
          fodermidler er fremstillet efter de i artikel 6 anførte produktionsregler. Følgende
          betegnelser eller gængse deraf afledte ord (såsom bio, øko osv.) eller forkortelser,
          alene eller sammensat, betragtes som angivelser, der henviser til den økologiske
          produktionsmetode i hele Fællesskabet og på et hvilket som helst fællesskabssprog,
          medmindre de ikke anvendes for landbrugsprodukter i levnedsmidler eller
          fodermidler eller tydeligt ikke har nogen forbindelse med produktionsmetoden:
          –     på spansk: ecológico
          –     på dansk: økologisk
          –     på tysk: ökologisch
          –     på græsk: βιολογικό
          –     på engelsk: organic
          –     på fransk: biologique
          –     på italiensk: biologico
          –     på nederlandsk: biologisch
          –     på portugisisk: biológico
          –     på finsk: luonnonmukainen
          –     på svensk: ekologisk.”
2)        Artikel 8, stk. 1, affattes således:
                                                    4
 ---pagebreak--- “1.      Erhvervsdrivende, der producerer, tilbereder, oplagrer eller fra et tredjeland indfører
         produkter som omhandlet i artikel 1 med henblik på efterfølgende markedsføring
         heraf, eller som markedsfører sådanne produkter, skal:
         a)     give meddelelse om denne aktivitet til den kompetente myndighed i den
                medlemsstat, hvor denne aktivitet udøves; meddelelsen skal omfatte
                oplysningerne anført i bilag IV
         b)     lade virksomheden omfatte af den i artikel 9 fastlagte kontrolordning.
         Detailhandlere, der ikke foretager nogen tilberedning, og som sælger sådanne
         produkter direkte til den endelige forbruger i forseglet emballage, er dog ikke
         underlagt den i artikel 9 omhandlede kontrolordning."
3)       I artikel 9, stk. 7, litra b), indsættes følgende punktum:
         "Efter anmodning og udelukkende for at sikre, at produkterne er produceret i
         overensstemmelse med denne forordning, udveksler de dog med andre
         kontrolmyndigheder eller godkendte kontrolorganer relevante oplysninger om
         resultaterne af deres kontrol."
4)       Artikel 10, stk. 1, litra b), affattes således:
         "b)    under hele produktions- og tilberedningsprocessen har været undergivet den i
                artikel 9 omhandlede kontrolordning eller tilsvarende foranstaltninger; for
                produkter indført i overensstemmelse med artikel 11, stk. 6, skal
                gennemførelsen af kontrolordningen opfylde krav svarende til dem, der er
                fastlagt i artikel 9, stk. 4".
                                                Artikel 2
Denne forordning træder i kraft på syvendedagen efter offentliggørelsen i De Europæiske
Fællesskabers Tidende.
Artikel 1, nr. 2, anvendes fra den [dato].
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den
                                                  På Rådets vegne
                                                  Formand
                                                    5